อุทยานแห่งชาติดอยผ้าห่มปก เปิดแหล่งท่องเที่ยวลานกางเต็นท์กิ่วลม และเส้นทางศึกษาธรรมชาติยอดดอยผ้าห่มปก  1 ธันวาคมนี้
นายประกาศิต ระวิวรรณ นักวิชาการป่าไม้ชำนาญการ หัวหน้าอุทยานแห่งชาติดอยผ้าห่มปก แจ้งว่า ตามประกาศอุทยานแห่งชาติดอยผ้าห่มปก ฉบับลงวันที่ 18 พฤศจิกายน  2564 เรื่อง ปิดแหล่งท่องเที่ยวลานกางเต็นท์กิ่วลมและเส้นทางศึกษาธรรมชาติยอดดอยผ้าห่มปก เพื่อป้องกันมีให้เกิดความเสียหายต่อชีวิตและทรัพย์สินของนักท่องเที่ยว และเจ้าหน้าที่ผู้ปฏิบัติงานในพื้นที่ จึงประกาศปิดแหล่งท่องเที่ยวลานกางเต็นท์กิ่วลม และเส้นทางศึกษาธรรมชาติยอดดอยผ้าห่มปก ตั้งแต่วันที่ 18 พฤศจิกายน 2564 เป็นต้นมาจนกว่าจะปรับปรุงเส้นทางการจราจรแล้วเสร็จขณะนี้ อุทยานแห่งชาติดอยผ้าห่มปก  ดำเนินการปรับปรุงเส้นทางการจราจรเรียบร้อยแล้ว จึงอาศัยอำนาจตามความในมาตรา 20 แห่งพระราชบัญญัติอุทยานแห่งชาติ  พ.ศ.2562 เปิดแหล่งท่องเที่ยวลานกางเต็นท์กิ่วลมและเส้นทางศึกษาธรรมชาติยอดดอยผ้าห่มปก ตั้งแต่วันที่ 1 ธันวาคม 2564 เป็นต้นไป